Linnean Society of London
Linnean Society of London, videnskabeligt selskab med sekretariat og samlinger i London. Det blev oprettet i 1788 for at sikre fortsat udnyttelse af den svenske naturforsker Carl von Linnés videnskabelige samlinger, som J.E. Smith, en af selskabets stiftere, havde købt i 1784, og drive forskning inden for emner, som Linné havde dyrket. Selskabet optager biologer fra hele verden og har nu ca. 1800 medlemmer. Det udgiver Biological Journal med artikler om udviklingslære, genetik, biogeografi og økologi, Botanical og Zoological Journal med vægt på hhv. botanik og zoologi og The Linnean med bl.a. videnskabshistoriske emner. Ved et møde i selskabet i 1858 blev Darwins og A.R. Wallaces teorier om arternes oprindelse for første gang fremlagt.
Selskabet uddeler årligt en række priser, deriblandt Jill Smythies Award, der gives til planteillustratorer, som i særlig grad har vist sig i stand til at gengive vilde planter med høj grad af nøjagtighed og med vægt på de diagnostiske træk, hvormed de kan identificeres. Prisen tildeltes 1996 den danske maler og tegner Bent Johnsen.